
	BIRŠTONO SAVIVALDYBĖS  TARYBA

	


SPRENDIMAS

DĖL BIRŠTONO KURORTO GYVENAMŲJŲ NAMŲ FASADŲ IR STOGŲ ATNAUJINIMO PROGRAMOS PAKEITIMO
2017 m. kovo 24 d. Nr. TS-54 

Birštonas

Vadovaudamasi Lietuvos Respublikos vietos savivaldos įstatymo  16 straipsnio 2 dalies 17 punktu ir 18 straipsnio 1 dalimi, Birštono savivaldybės taryba  n u s p r e n d ž i a:
Pakeisti Birštono kurorto gyvenamųjų namų fasadų ir stogų atnaujinimo programą, patvirtintą Birštono savivaldybės tarybos 2013 m. rugsėjo 27 d. sprendimo Nr. TS-158 „Dėl Birštono kurorto gyvenamųjų namų fasadų ir stogų atnaujinimo programos tvirtinimo ir 2009 m. balandžio 24 d. Birštono savivaldybės tarybos sprendimo Nr. TS-79 pripažinimo netekusiu galios“ 1 punktu, ir išdėstyti ją nauja redakcija (pridedama).
Šis sprendimas gali būti skundžiamas Lietuvos Respublikos administracinių bylų teisenos įstatymo numatyta tvarka.

	Savivaldybės merė
	                                       Nijolė Dirginčienė


PATVIRTINTA

Birštono savivaldybės tarybos

2013 m. rugsėjo 27 d.

sprendimu Nr. TS-158

(2017 m. kovo 27 d. 

sprendimo Nr. TS-54 redakcija)

BIRŠTONO MIESTO ISTORINĖS DALIES GYVENAMŲJŲ IR NEGYVENAMŲJŲ PASTATŲ FASADŲ IR STOGŲ ATNAUJINIMO 

 PROGRAMA
I. BENDROSIOS NUOSTATOS
1. Birštono miesto istorinės dalies gyvenamųjų ir negyvenamųjų pastatų fasadų ir stogų atnaujinimo programos (toliau –  Programa) tikslas – siekti įgyvendinti Savivaldybės viziją: Birštonas – karališkas kurortas. Taip pat siekti, kad Birštono miestas taptų patrauklus verslui ir turizmui, skatinti gyventojus tvarkyti aplinką ir gražinti kraštovaizdį bei tvarkyti gyvenamųjų namų išvaizdą.

2. Programos uždaviniai – sutvarkyti Birštono miesto istorinę dalį, kuri Kultūros paveldo departamento prie Lietuvos kultūros ministerijos sprendimu įrašyta į Lietuvos kultūros vertybių registrą ir saugoma kaip urbanistinis-architektūrinis draustinis, gerinti Birštono miesto istorinės dalies gyvenamųjų ir negyvenamųjų pastatų estetinę išvaizdą ir kraštovaizdį, skatinti investicijas į privačią infrastruktūrą.

II. PROGRAMOS LĖŠOS, JŲ NAUDOJIMAS IR APSKAITA

3. Programa finansuojama iš Birštono savivaldybės biudžeto ir kitų lėšų.

4. Programos lėšos naudojamos kompensuoti gyvenamųjų ir negyvenamųjų pastatų pastatytų ir įregistruotų Lietuvos Respublikos teisės aktų nustatyta tvarka iki 2000 m., pastatų, kurie yra Birštono miesto istorinėje dalyje (tikros teritorijos ribos nurodytos www.kpd.lt (vietovės kodas 4072) ir Birštono miesto istorinės dalies urbanistiniame-architektūriniame reglamente, patvirtintame Birštono savivaldybės tarybos 2008 m. rugsėjo 29 d. sprendimu TS-191 „Dėl Birštono miesto istorinės dalies urbanistinio-architektūrinio reglamento tvirtinimo) atnaujinimui patirtas išlaidas.

5. Tinkamos kompensuoti išlaidos:

5.1. stogų dangos atnaujinimui (keitimui) sunaudotų medžiagų kainos kompensavimas (danga, izoliacinės plėvelės, tvirtinimo elementai, apskardinimo medžiagos) – iki 50 %;

5.2. fasadų  dažų, grunto medžiagų ir skiediklių kainos kompensavimas (mediniams fasadams – iki 300 gr. 1 m2 ir tinkuotų fasadų – iki 200 gr. 1 m2) – iki 100 %;

5.3. fasadų apdailos medžiagas (dailylentės, tinkavimo medžiagos) – iki 50 % ;

5.4. fasado elementų – balkonų, gonkų, pakalimų, atitvarų su raižiniais (istorinės stilizacijos bei simbolikos) medžiagų  ir darbų kainos kompensavimas – iki 100 %.

6. Skiriama maksimali kompensacijos suma pastato (pastatų) atnaujinimui negali būti didesnė kaip 5000 Eur.

7. Išlaidos nekompensuojamos jeigu:

7.1. Atnaujinta pastato stogo, fasado ar fasado elementų dalis;

7.2. Pakeista fasadų spalva, apdaila, langai, kiti elementai, nesuderinus su Birštono savivaldybės administracijos Architektūros ir kraštotvarkos skyriumi;

7.3. Komisija nustato, kad atnaujinimo darbai neatlikti arba atlikti nekokybiškai;

7.4. Fasadas yra atnaujinamas plastikinėmis dailylentėmis ar kitais menkaverčiais architektūriniais sprendiniais.

8. Gyventojai dėl šios programos 5 punkte nurodytų atnaujinimo darbų išlaidų kompensavimo pateikia Birštono savivaldybės administracijos direktoriui prašymą ir pagal LR Statybos įstatymą nurodytą statybą leidžiantį dokumentą (kai šis yra privalomas). Šį dokumentą išduoda Birštono savivaldybės administracijos Architektūros ir kraštotvarkos skyrius.

Prie prašymo pateikiama asmens tapatybę, pastato valdymo ir medžiagų įsigijimo, darbų apmokėjimo faktą įrodantys dokumentai, darbų rangos sutartis, namo inventorizacijos byla.

9. Ūkio, turto ir kaimo plėtros skyriaus specialistas patikrina ar pareiškėjas (kiti savininkai) pateikė visus papildomus dokumentus. Jeigu pateikti ne visi arba negaliojantys dokumentai, apie tai informuojamas pareiškėjas, jam suteikiamas 3 darbo dienų laikotarpis trūkstamiems dokumentams pateikti. Pagal medžiagų pirkimo dokumentus ir darbų rangos sutartis apskaičiuojama kompensacijos suma.

III. KOMISIJOS DARBO ORGANIZAVIMAS

10. Birštono savivaldybės administracijos direktoriaus (toliau – Direktorius) įsakymu sudaroma Birštono miesto pastatų fasadų ir stogų atnaujinimo komisija iš 5 narių (toliau – Komisija).

11. Komisija vadovaujasi Lietuvos Respublikos teisės aktais, Birštono miesto istorinės dalies urbanistiniu-architektūriniu reglamentu, patvirtintu Birštono savivaldybės tarybos 2008 m. rugsėjo 29 d. sprendimu TS-191, šia programa ir kitais teisės aktais.

12. Komisija nuvyksta prie atnaujinto pastato ir patikrina, ar darbai atlikti pilnai ir kokybiškai. Apsvarsto prašymą, susipažįsta su papildomais dokumentais ir kompensacijos paskaičiavimu, priima nutarimą dėl kompensacijos sumos bei teikia siūlymą Direktoriui dėl kompensacijos išmokėjimo

13. Komisijos posėdis kviečiamas Komisijos pirmininko iniciatyva.

14. Komisijos posėdžiai laikomi teisėtais, jeigu juose dalyvavo ne mažiau kaip 2/3 Komisijos narių.

15. Komisija apsvarsto prašymą, susipažįsta su papildomais dokumentais ir kompensacijos paskaičiavimu.

16. Komisijos sprendimai priimami posėdyje dalyvavusių narių balsų dauguma. Jeigu balsai pasiskirsto po lygiai, lemia pirmininko balsas.

17. Posėdžiai įforminami protokolais, kuriuos pasirašo visi posėdyje dalyvavę Komisijos nariai.

18. Direktoriaus įsakymų ir pranešimų projektus ruošia ir išsiunčia Komisijos sekretorius, pasirašo Komisijos pirmininkas.

IV. BAIGIAMOSIOS NUOSTATOS

19. Direktorius įsakymu paskiria kompensaciją.
20. Ūkio, turto ir kaimo plėtros skyrius (raštu arba elektroninėmis priemonėmis) informuoja prašymus pateikusius gyventojus apie priimtą sprendimą.

21. Kompensacija paskiriama per 30 dienų nuo visų dokumentų pateikimo dienos.

22. Gyventojų prašymai svarstomi pagal registravimo savivaldybės administracijoje datą. Pritrūkus biudžete lėšų einamaisiais metais, kompensacijos už tinkamai atliktus fasadų ir stogų atnaujinimo darbus ir sunaudotas medžiagas skiriamos kitais metais pirmumo eile.

23. Dėl kompensacijos už to paties pastato atnaujinimą (už medžiagas ir už darbus) galima kreiptis ne anksčiau kaip po 10 metų.

24. Programos lėšas administruoja Savivaldybės administracijos Apskaitos skyrius.

25. Už šios programos įgyvendinimo kontrolę atsakingas Savivaldybės administracijos direktorius,

26. Šios programos kontrolę vykdo Centralizuoto vidaus audito skyrius, Kontrolės ir audito tarnyba.

27. Programa ir priimti sprendimai dėl kompensacijų skelbiami Birštono savivaldybės interneto svetainėje.

_____________________

